Tweede treffer vir Ivan Roux op Top-20Ivan Roux in ‘n toneel uit een van sy musiekvideo’s. Die Kontrak-naaswenner Ivan Roux se jongste enkelsnit, “Single”, maak vandeesweek sy buiging en beklee tans die 20ste posisie op die Maroela Media Afrikaanse Top-20. Roux se ander treffer, “Op soek na liefde”, lê tans in die 18de plek. Ná vyf weke in die topposisie is die broerduo Droomsindroom van hul no. 1-plek op die Top-20 deur Riaan Benadé en Jay ontneem. Benadé en Jay se “Rowwe Bliksem” is dus vir ŉ derde keer sedert dit die treffersparade betree het in die no. 1-posisie. Jo Black se “Sê my mamma” styg ook met sewe plekke van verlede week se no. 10 na die derde posisie. Verder bly drie liedjies onveranderd, agt styg en sewe daal. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings Louw van den Heever wil hoop vir boere bring met sy nuwe lied “Psalm vir ŉ boer”. “Al is jou omstandighede hoe sleg, dit sal weer beter raak. Jy weet waar jou hulp vandaan kom,” sê die sanger oor sy nuwe lied, wat ook ŉ meegaande musiekvideo het. Verder het die kletsrymer Loufi het met Jacaranda FM se Martin Bester kragte saamgespan vir ŉ nuwe partytjie treffer, “Disco damage”. Kurt Darren se “Die 80’s”, Bloumoord se “Hey jy”, Jacques not Jack se “OD”, Gift Matjila se “Bloedbroers”, Michelle Mountjoy se “Bella blom” en Rita Li se “Hartland” is ook vandeesweek bekendgestel.